Thomas Danielsen (V), 2013-10-31:
Derudover er det ikke vanskeligt at se på et danmarkskort, hvor virksomhederne vælger at placere sig.
Og vi kan bare se, at de steder i landet, hvor der ikke er en motorvej, bliver fravalgt, og at virksomheder som større slagterier m.m. vælger at flytte ned i områder, hvor der er let adgang via en motorvej.
Så jeg frygter ikke, at man også får mulighed for at køre væk fra området.
Det er sådan set
kun positivt, for der er nogle ting, som vi simpelt hen ikke har i landdistrikterne og ikke skal have i landdistrikterne, men vi giver så herved mulighed for, at man kan være bosat i landdistrikterne og så køre til de større byer for at passe sit arbejde.
L 27 er et lovforslag om etablering af Holstebromotorvejen, dvs. fra Snejbjerg til Holstebro Nord og derfra en tosporet landevej videre til Vilhelmsborgvej
, og den sidste strækning bliver en kommunal vej.
Når motorvejen står færdig, vil en stor del af den nuværende landevej fra Herning til Holstebro også blive klassificeret som en kommunal vej.
Lovforslaget er en del af en aftale fra den 25. april 2013 mellem alle Folketingets partier undtagen Enhedslisten, og prisen bliver knap 3,9 mia. kr., inklusive et overslag på 30 pct.
Det er et overslag, som vi i Venstre ikke håber der bliver brug for, for det er et rigtig flot projekt, vi har, hvor vi sikrer den højeste grad af hurtig fremkommelighed til det kommende sygehus i Gødstrup for udrykningskøretøjer, og det er godt.
Men står det til Venstre, skal vi fremme det motorvejsslip, der er øst om Herning, så man ikke skal sænke farten det korte stykke for så at sætte farten op, når man kommer på motorvejen igen.
Derudover er der også en detalje ved tilslutningen mellem motorvejen og Rute 15, hvor vi ønsker, at der bliver taget højde for, at der projekteres således, at 83 meter lange vindmøllevinger fra motortrafikvejen ved Herning Syd kan blive kørt videre mod vest ad Rute 15.
Alt i alt er det et godt projekt, som vi er meget tilfredse med til trods for alle de usikkerheder, som motorvejen har været igennem.
Det gælder alt lige fra Socialdemokraternes daværende gruppeformand, som efter valget satte spørgsmålstegn ved finansieringen eller økonomien.
Det samme gjorde regeringens finansminister og den nuværende transportminister, som har kaldt det en bestikkelse af vestjyderne.
Derudover manglede det i regeringsgrundlaget, men alt i alt glæder vi os over, at det har båret frugt med det konstante pres på regeringen, der har resulteret i en motorvej.
Det gør vi, fordi motorvejen er vejen til vækst.
Det er altafgørende for fremkommeligheden, selvfølgelig for udrykningskøretøjerne, men vigtigst er det for erhvervslivets fremkommelighed, og det gælder for større virksomheder som Arla, som har oplevet at køre på strækningen mellem Herning og Holstebro, mens den fede mælk i tankbilerne faktisk blev pisket til fløde, som resulterede i, at man ikke kunne få den ud.
Det gælder for Cheminova, som kører rigtig mange farligt gods-lastbiler, til og fra tangen i Lemvig Kommune.
Det gælder for Maabjerg Bioenergy, som kører adskillige læs til det nye biogasanlæg, både den ene og den anden vej.
Og vi ved, at det betyder utrolig meget for virksomhedernes valg af placering, til trods for at Enhedslisten ikke vil anerkende det, men det er tydeligt at se, når vi kigger på danmarkskortet.
Men vi er sikre på, at også mobiliteten for vores arbejdsmarked, hvor motorvejen betyder rigtig meget, også bliver imødekommet med den her motorvej.
Det gør den i høj grad for dem, der ønsker at blive bosiddende i det nordvestjyske område, selv om de arbejder i Østdanmark.
Det er der allerede i dag flere hundrede, der vælger, og på den måde er det også positivt med det, som man nærmest kunne kalde en udligningsaftale, hvor man imødekommer landdistrikterne.
Så fordelene er mange, og derfor håber vi på en venlig behandling med de faldne bemærkninger.